Ο κανονισμός (ΕE) 2015/534 θεσπίζει κανόνες και διαδικασίες, καθώς και το μορφότυπο και τη συχνότητα, για την υποβολή εποπτικών αναφορών σχετικά με χρηματοοικονομική πληροφόρηση από εποπτευόμενες τράπεζες και ομίλους εποπτευόμενων τραπεζών προς τις εθνικές αρμόδιες αρχές και την Ευρωπαϊκή Κεντρική Τράπεζα (ΕΚΤ). Στην ΕΕ, οι εποπτευόμενες τράπεζες ("οντότητες") υπόκεινται σε τακτικές υποχρεώσεις υποβολής χρηματοοικονομικής πληροφόρησης. Ο κανονισμός (ΕE) 2015/534 καθορίζει τις υποχρεώσεις που αφορούν την υποβολή εποπτικών αναφορών σχετικά με χρηματοοικονομικές πληροφορίες από εποπτευόμενες οντότητες προς τις εθνικές αρμόδιες αρχές και την ΕΚΤ στο πλαίσιο του ενιαίου εποπτικού μηχανισμού (ΕΕΜ), συστήματος χρηματοπιστωτικής εποπτείας που απαρτίζεται από την ΕΚΤ και τις εθνικές αρμόδιες αρχές των συμμετεχόντων χωρών της ΕΕ. Αποδέκτες του κανονισμού είναι: σημαντικές εποπτευόμενες οντότητες — τράπεζες και τραπεζικοί όμιλοι που, με βάση τον κανονισμό για το πλαίσιο ΕΕΜ, πληρούν τουλάχιστον ένα από τα ακόλουθα κριτήρια και εποπτεύονται άμεσα από την ΕΚΤ: το σύνολο ενεργητικού υπερβαίνει τα 30 δισεκ. ευρώ, είναι σημαντικές από οικονομική άποψη για τις χώρες τους ή την ΕΕ συνολικά, το σύνολο ενεργητικού είναι υψηλότερο των 5 δισεκ. ευρώ και το ποσοστό των διασυνοριακών στοιχείων ενεργητικού και παθητικού είναι υψηλότερο του 20%, έχουν ζητήσει ή λάβει χρηματοδότηση από τον Ευρωπαϊκό Μηχανισμό Σταθερότητας ή το ταμείο που προηγήθηκε, ήτοι το Ευρωπαϊκό Ταμείο Χρηματοπιστωτικής Σταθερότητας, είναι μία από τις τρεις πιο σημαντικές τράπεζες μιας χώρας· λιγότερο σημαντικές οντότητες — τράπεζες και τραπεζικοί όμιλοι που δεν πληρούν κανένα από τα κριτήρια και εποπτεύονται από τις εθνικές αρχές υπό τη γενική επίβλεψη της ΕΚΤ. Οι εθνικές αρμόδιες αρχές (ΕΑΑ): καθορίζουν τις προθεσμίες για την υποβολή αναφορών σχετικά με χρηματοοικονομική πληροφόρηση από τις εποπτευόμενες οντότητες προς τις ίδιες· παρακολουθούν και διασφαλίζουν την ποιότητα και αξιοπιστία των πληροφοριών που υποβάλλουν στην ΕΚΤ σε ομοιόμορφο τεχνικό μορφότυπο· μπορούν να χρησιμοποιούν τα δεδομένα που συλλέγονται σύμφωνα με τον παρόντα κανονισμό για άλλες εργασίες.